Document ID: 32009D0846

KOMMISSIONENS AFGØRELSE
af 20. oktober 2009
om indgåelse af en administrativ aftale mellem Europa-Kommissionen og Den Europæiske GNSS-Tilsynsmyndighed om sikkerhed og udveksling af klassificerede oplysninger
(2009/846/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 683/2008 af 9. juli 2008 om den videre gennemførelse af de europæiske satellitbaserede navigationsprogrammer (Egnos og Galileo) (1), særlig artikel 13, og
ud fra følgende betragtninger:
(1)
I henhold til artikel 12, stk. 1, i forordning (EF) nr. 683/2008 bygger den offentlige styring af de to programmer på princippet om en klar fordeling af beføjelser mellem Fællesskabet, repræsenteret ved Kommissionen, Den Europæiske GNSS-Tilsynsmyndighed, der er etableret ved Rådets forordning (EF) nr. 1321/2004 (2), og Den Europæiske Rumorganisation, idet Kommissionen er ansvarlig for forvaltningen af programmerne.
(2)
I artikel 13 i forordning (EF) nr. 683/2008 vedrørende styring af sikkerhedsanliggender i forbindelse med de europæiske satellitbaserede navigationsprogrammer fastsættes det navnlig, at Kommissionen forvalter alle spørgsmål vedrørende sikkerheden for de to systemer under disse programmer.
(3)
I artikel 16 i samme forordning fastsættes det bl.a., at Den Europæiske GNSS-Tilsynsmyndighed, for så vidt angår sikkerheden i forbindelse med programmerne og i overensstemmelse med Kommissionens retningslinjer, varetager sikkerhedsgodkendelsen og driften af Galileos sikkerhedscenter.
(4)
De opgaver, som i henhold til ovennævnte bestemmelser skal varetages af Kommissionen og Den Europæiske GNSS-Tilsynsmyndighed inden for rammerne af Egnos- og Galileo-programmerne, medfører en udveksling af klassificerede oplysninger mellem disse to organer. De medfører også, at der via Kommissionen udveksles klassificerede oplysninger mellem Den Europæiske GNSS-Tilsynsmyndighed på den ene side og Den Europæiske Rumorganisation, Rådet og medlemsstaterne på den anden side.
(5)
Kommissionen ændrede ved sin afgørelse 2001/844/EF, EKSF, Euratom (3) sin forretningsorden for at tilføje bestemmelserne om de grundlæggende principper og minimumsstandarderne for den sikkerhed, der skal iagttages, navnlig hvad angår Den Europæiske Unions klassificerede oplysninger.
(6)
I henhold til artikel 20 i forordning (EF) nr. 1321/2004 skal Den Europæiske GNSS-Tilsynsmyndighed anvende de sikkerhedsprincipper, der er fastlagt i afgørelse 2001/844/EF, EKSF, Euratom. Dette omfatter bl.a. bestemmelser om udveksling, behandling og opbevaring af klassificerede oplysninger.
(7)
Der findes i øjeblikket ingen rammer, der gør det muligt at udveksle klassificerede oplysninger mellem Kommissionen og Den Europæiske GNSS-Tilsynsmyndighed eller via Kommissionen mellem Den Europæiske GNSS-Tilsynsmyndighed på den ene side og Den Europæiske Rumorganisation, Rådet og medlemsstaterne på den anden side.
(8)
Derfor er det nødvendigt, at der indgås en aftale mellem Europa-Kommissionen og Den Europæiske GNSS-Tilsynsmyndighed om sikkerhed og udveksling af klassificerede oplysninger. Kommissionen og Den Europæiske GNSS-Tilsynsmyndighed har ført forhandlinger om en sådan aftale, der derfor bør godkendes og undertegnes -
TRUFFET FØLGENDE AFGØRELSE:
Artikel 1
Aftalen mellem Europa-Kommissionen og Den Europæiske GNSS-Tilsynsmyndighed om sikkerhed og udveksling af klassificerede oplysninger godkendes.
Teksten til aftalen er knyttet til denne afgørelse.
Artikel 2
Generaldirektøren for Europa-Kommissionens Generaldirektorat for Energi og Transport bemyndiges til at undertegne aftalen på Kommissionens vegne.
Artikel 3
Denne afgørelse offentliggøres i Den Europæiske Unions Tidende.
Udfærdiget i Bruxelles, den 20. oktober 2009.

Labels: 4
10
8
12
15